**Ministru kabineta noteikumu projekta “Grozījumi** **Ministru kabineta 2007. gada 13. februāra noteikumos Nr. 120 "Labības sēklaudzēšanas un sēklu tirdzniecības noteikumi"” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **Tiesību akta projekta anotācijas kopsavilkums** | | |
| Mērķis, risinājums un  projekta spēkā stāšanās  laiks (500 zīmes bez atstarpēm) | | Ministru kabineta noteikumu projekts “Grozījumi Ministru kabineta 2007. gada 13. februāra noteikumi Nr. 120 "Labības sēklaudzēšanas un sēklu tirdzniecības noteikumi" (turpmāk – noteikumu projekts) sagatavots, lai atbilstoši Komisijas 2020. gada 11. februāra Īstenošanas direktīvas (ES) 2020/177, ar ko attiecībā uz augu kaitīgajiem organismiem sēklās un citā augu reproduktīvajā materiālā groza Padomes Direktīvas 66/401/EEK, 66/402/EEK, 68/193/EEK, 2002/55/EK, 2002/56/EK un 2002/57/EK, Komisijas Direktīvas 93/49/EEK un 93/61/EEK un Īstenošanas direktīvas 2014/21/ES un 2014/98/ES, (turpmāk –direktīva 2020/177) prasībām papildinātu Ministru kabineta 2007. gada 13. februāra noteikumus Nr. 120 "Labības sēklaudzēšanas un sēklu tirdzniecības noteikumi" (turpmāk – noteikumi Nr. 120) ar prasību, ka sēklām un sēklaudzēšanas laukiem ir jābūt praktiski brīviem no jebkura kaitīgā organisma, kas samazina sēklu lietderību un pasliktina to kvalitāti. Tāpat noteikumu projektā precizētas prasības lauku apskatei, sēklu kvalitātes novērtēšanai un sēklu tirdzniecībai.  Ņemot vērā direktīvā 2020/177 noteikto, noteikumu projektam jāstājas spēkā 2020. gada 1. jūnijā. |
| **I. Tiesību akta projekta izstrādes nepieciešamība** | | |
| 1. | Pamatojums | Sēklu un šķirņu aprites likuma 2. panta 1. punkta "a" apakšpunkts un 17. panta piektā daļa.  Direktīva 2020/177. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Patlaban ir spēkā noteikumi Nr. 120.  Direktīvā 2020/177 noteikts, ka sēklaudzēšanas laukiem un sēklām ir jābūt praktiski brīviem no jebkura kaitīgā organisma, kas samazina sēklu lietderību un pasliktina to kvalitāti. Termins “praktiski brīvs no kaitīgajiem organismiem” nozīmē to, ka kaitīgo organismu, izņemot Savienības karantīnas organismu vai aizsargājamās zonas karantīnas organismu, klātbūtnes līmenis stādīšanai paredzētajos augos ir tik zems, ka šie augi ir pietiekami kvalitatīvi un izmantojami. Tāpat direktīva 2020/177 ietver prasības attiecībā uz Savienības karantīnas organismiem, aizsargājamās zonas karantīnas organismiem un regulētajiem nekarantīnas organismiem rīsiem. Tā kā Latvijā netiek audzēti rīsi (*Oryza sativa* L.) un Latvija ir atbrīvota no sēklaudzēšanas prasību ieviešanas rīsiem, normas attiecībā uz Savienības karantīnas organismiem, aizsargājamās zonas karantīnas organismiem un regulētajiem nekarantīnas organismiem nav jāiekļauj noteikumu projektā.  Noteikumos Nr. 120 ir noteikti divi dokumenti – sēklu sertifikāts un pārskats “Sēklu novērtēšanas rezultāti”, bet, lai vienkāršotu sistēmu, turpmāk visi sēklu kvalitātes testēšanas rezultāti tiks norādīti vienā dokumentā – sēklu testēšanas pārskatā. Sēklu kvalitāti apliecina etiķete, tāpēc turpmāk tiks izsniegts ne vairs sēklu sertifikāts, bet gan sēklu testēšanas pārskats, kurā būs norādīts, vai sēklu paraugs atbilst noteikumu Nr. 120 prasībām, un attiecīgi uz tā pamata un lauku apskates rezultātiem tiks izsniegtas oficiālās etiķetes. Sēklu testēšanas pārskatā tiks iekļauta norāde par to, vai sēklu partija atbilst vai neatbilst noteikumu Nr. 120 prasībām. Noslēguma jautājumos paredzēts, ka līdz 2020. gada 31. maijam izsniegts sēklu sertifikāts būs derīgs līdz sēklas partijas iztirgošanas brīdim, savukārt pārskatu “Sēklu novērtēšanas rezultāti” varēs izmantot līdz nākamajai nepieciešamajai atkārtotajai sēklu kvalitātes pārbaudei. Sēklu testēšanas pārskata saturs ir iekļauts noteikumu projekta 20.pielikumā un attiecīgi tiek svītrots 21. pielikums, kurā bija ietverts pārskata „Sēklu novērtēšanas rezultāti” saturs.  Izvērtējot noteikumu Nr. 120 pielikumus – noteikumu projekta 4.pielikumu „Sēklaudzēšanas lauku apskates iesnieguma saturs”, 5. pielikumu „Labības sēklaudzēšanas lauku apskates protokola saturs” un 10.pielikumu „Vidējā sēklu parauga noņemšanas, analīžu veikšanas un oficiālo etiķešu izgatavošanas iesnieguma saturs” – secināms, ka 4. un 10.pielikums papildināms ar sēklas partijas numuru, kas dienesta inspektoriem nodrošinās sēklu partiju izsekojamību, no 5.pielikuma svītrojami ar melnajiem graudiem inficēto to augu nosaukumi, kas turpmāk netiks noteikti lauku apskatē, bet tiks noteikti sēklu paraugā, kā arī ir jāparedz iespēja dokumentu iesniegt elektroniski, turklāt redakcionāli jāprecizē un jāsvītro aktualitāti zaudējušās satura vienības.  Noteikumu projekta 18. pielikumā tiek precizēta norma, ņemot vērā 2019. gada 7. novembra grozījumus Sēklu un šķirņu aprites likumā, kas ietver termina „Uzņēmuma reģistrs” nomaiņu pret terminu „komercreģistrs”.  Turpmāk nebūs prasības sēklu tirgotājiem un ievedējiem norādīt informāciju par tirdzniecībai paredzēto sēklu izcelsmi, un sēklu ievedējiem vairs nebūs jāreģistrējas reģistrā.  Ekonomiskās sadarbības un attīstības organizācijas (*OECD*) shēmas ir papildinātas ar prasībām griķiem (*Fagopyrum esculentum* Moench). Turpmāk tiks noteikti citi minimālie attālumi starp griķu sējumiem. Noteikumos Nr.120 tie bija 500 metri, bet noteikumu projektā noteikts, ka starp griķu sējumiem, ja tiek sētas bāzes sēklas, jāievēro 400 metru un sertificētai sēklai – 250 metru atstatums.Noteikumu projektā tiek aktualizētas Ekonomiskās sadarbības un attīstības organizācijas (*OECD*) labības sēklu shēmas prasības attiecībā uz maksimāli pieļaujamo šķirnei neatbilstošo augu skaitu pēcpārbaudē griķiem un rudziem.  Noteikumu projekts tiek papildināts ar prasību, ka pirms lauku apskates sēklaudzētājam ir jāinformē dienesta inspektors par laiku, kad sēklaudzēšanas sējumi ir apstrādāti ar augu aizsardzības un mēslošanas līdzekļiem, norādot arī konkrētos līdzekļus. Sēklu un šķirņu aprites likuma 5. panta pirmās daļas 3. punkts paredz, ka sēklaudzēšanas un sēklu tirdzniecības noteikumi reglamentē prasības sēklaudzēšanas laukiem, tostarp lauku apskates kārtību.  Dienesta inspektors jau pašlaik vienojas ar sēklaudzētāju par lauka apskates laiku. Lai varētu plānot lauka apskati, dienesta inspektoram ir jāzina, kad sēklaudzēšanas lauks tiek miglots, lai lauku apskate nenotiktu tikko miglotā laukā vai miglošanas laikā, jo tas var radīt kaitējumu inspektora veselībai (ieelpojot vai saskaroties ar ķīmiskajām vielām). Katram augu aizsardzības līdzeklim ir noteikts nogaidīšanas laiks, kad nav ieteicams apmeklēt migloto lauku. Sēklaudzētājam jānodrošina, lai lauku apskate tiktu veikta atbilstošā periodā pēc lauka apstrādes, un jānodrošina piekļuve sēklaudzēšanas laukam, kā arī jāuzrāda sēklaudzēšanas lauks dabā, lai inspektors nekļūdīgi varētu veikt lauku apskati un nerastos nevajadzīga nesaprašanās par nepareizā lauka apskati. Ja inspektors ir vienojies ar sēklaudzētāju par noteiktu sēklaudzēšanas lauka apskates laiku, bet brīdī, kad vajadzētu notikt lauku apskatei, bez iepriekšēja brīdinājuma sēklaudzēšanas lauks tiek apstrādāts ar augu aizsardzības un mēslošanas līdzekļiem, inspektoram ir jābūt tiesībām nedoties lauku apskatē un nekaitēt savai veselībai, ja sēklaudzētājs ir bijis negodprātīgs un sniedzis nepatiesu informāciju par lauku apstrādi. Sēklaudzētājiem ir svarīgi, lai tiktu veikta lauku apskate, jo, ja to neveiks, viņš nevarēs sertificēt izaudzēto sēklu.  Saskaņā ar noteikumu Nr.120 66. punktu sēklaudzētājam, sēklu sagatavotājam, saiņotājam, tirgotājam (turpmāk – reģistrētā persona) sēklu partiju noliktavā jānovieto tā, lai jebkurai iesaiņojuma vienībai varētu brīvi piekļūt un noņemt paraugu. Sēklu parauga noņemšanas laikā reģistrētai personai ir jānodrošina atbilstoši darba drošības apstākļi. Tas nozīmē, ka reģistrētajai personai jānodrošina tādi vides apstākļi, lai neapdraudētu inspektora drošību un veselību, noņemot sēklu paraugu. Ir bijuši gadījumi, kad *FIBC* (elastīgs vidēja tilpuma konteiners) jeb *Big-Bag* maisi (ietilpība aptuveni 1 tonna) ir sakrauti cits uz cita noliktavā lielā augstumā, un dienesta inspektoram ir grūti un bīstami tiem piekļūt un noņemt paraugu. Sēklu maisi ir sakrauti uz paletēm vairākos stāvos, bieži vien novietoti nestabili, tā ka inspektoram jāstrādā lielā augstumā uz nestabilām virsmām. Ir arī bijuši gadījumi, kad sēklu maisi ir jau iekrauti mašīnu piekabēs tik blīvi, ka jārāpjas iekšā kravā un jāpārvietojas lienot, lai varētu noņemt paraugu, bet reģistrētā persona aizbildinās ar to, ka nav iespējams sēklu maisus nocelt, jo nav darbinieku, kas to darītu.  Ja reģistrētā persona nenodrošina kādu no šīm prasībām, dienesta inspektors ir tiesīgs atteikt lauka apskati vai sēklu parauga noņemšanu.  Patlaban melnie graudi (*Claviceps purpurea* (Fr.) Tul.) tiek noteikti gan lauku apskatē, gan sēklu parauga kvalitātes analīzē. Turpmāk melnos graudus lauku apskatē nenoteiks, bet tie tiks noteikti tikai sēklu kvalitātes analīzēs. Šie grozījumi izdarīti tāpēc, ka sēklaudzētājam sēklu sagatavošanas procesā melnos graudus ir iespējams attīrīt un nodrošināt noteikumiem atbilstošu sēklu kvalitāti. Līdz šim,  lai noteiktu melnos graudus sējumā, dienesta inspektoram bija nepieciešams veikt atkārtotu lauku apskati. Pirmreizējā lauku apskatē, kad novērtē šķirnes tīrības līmeni, infekcijas līmeni nevarēja novērtēt, jo melnie graudi vēl nebija attīstījušies.  Turpmāk sēklām, kas apstrādātas ar biopreparātiem, augu aizsardzības līdzekļiem vai ķīmiskām vielām, vairs nebūs jānosaka mitruma saturs, bet svarīga būs dīgtspēja. Tiek ieviests jauns sēklu sertificēšanas termiņš – divi gadi, ja tiks izpildīti attiecīgi nosacījumi, kā arī atsakāmies no viena un sešu mēnešu termiņiem sēklām ar paaugstinātu mitrumu un kaitēkļiem. Turpmāk tirdzniecībai paredzētām sēklām būs jāveic sēklu kvalitātes pārbaude pēc diviem vai viena gada, vai trīs mēnešiem. Lai noteikumi Nr. 120 būtu pārskatāmāki, noteikumu projekts papildināts ar 17.1 pielikumu, kurā vienkāršoti ir atainotas prasības attiecībā uz sēklu sertifikācijas termiņiem un nosacījumiem. Lai sēklas sertificētu uz diviem gadiem, sēklu dīgtspējai ir jābūt vismaz par pieciem procentiem lielākai nekā noteikumu Nr. 120 11. pielikumā noteiktā minimālā dīgtspēja, jābūt atbilstošam mitrumam un nedrīkst būt kaitēkļi (neapstrādātām sēklām). Ja dīgtspēja atbilst noteikumu Nr. 120 11. pielikumā noteiktajai minimālajai dīgtspējai ir atbilstošs mitrums un nav kaitēkļu (neapstrādātām sēklām), tad sēklas sertificē uz vienu gadu. Savukārt, ja sēklām būs paaugstināts mitrums un tiks konstatēti kaitēkļi, sēklas tiks sertificētas uz trīs mēnešiem. Ar biopreparātiem, augu aizsardzības līdzekļiem un citām ķīmiskām vielām apstrādātām sēklām mitrumu un kaitēkļus nepārbauda.  Ievērojot pēdējo gadu klimata pārmaiņas (straujo veģetācijas attīstību pavasarī), noteikumu projektā tiek mainīts iesnieguma iesniegšanas datums lauku apskatei no 1. jūnija uz 25. maiju. Arī sēklu tirgotājiem, kas tirgo citās valstīs sertificētu vasarāju sēklu sēklaudzēšanai, informācija dienestā būs jāiesniedz līdz 25. maijam. Turpmāk dienests iesniegumus par tādu sēklu sertificēšanu un tirdzniecību, kurām ir pazemināta dīgtspēja, apkopos līdz 20. aprīlim, nevis līdz 15. aprīlim, kā bija līdz šim. Termiņš mainīts, lai visos sēklaudzēšanas noteikumos būtu vienādi iesnieguma iesniegšanas termiņi. Noteikumu noslēguma jautājumos tiek noteikts, ka par 2020. gada lauka apskatēm sēklaudzētājs varēs iesniegt iesniegumu līdz 2020. gada 1.jūnijam.  Ministru kabineta noteikumu projekts paredz:   1. atteikties no sēklu sertifikāta kā oficiāla kvalitāti apliecinoša dokumenta, sēklu kvalitātes rādītājus norādot sēklu testēšanas pārskatā; 2. precizēt noteikumus Nr.120, ņemot vērā Sēklu un šķirņu aprites likuma grozījumus; 3. noteikt sēklaudzētājam atbildību par darba drošības prasību ievērošanu lauku apskates laikā; 4. nenoteikt lauku apskatē sējuma infekcijas līmeni ar melnajiem graudiem; 5. precizēt termiņus un nosacījumus sēklu atkārtotai pārbaudei; 6. noteikt, ka apstrādātām sēklām turpmāk nav jānosaka sēklu mitrums; 7. precizēt Ekonomiskās sadarbības un attīstības organizācijas (*OECD*) shēmu noteiktās prasības; 8. noteikt, ka sēklaudzēšanas laukiem un sēklām ir jābūt brīviem no kaitīgajiem organismiem, kas samazina sēklu lietderību.   Ņemot vērā direktīvā 2020/177 noteikto, noteikumu projektam jāstājas spēkā 2020. gada 1. jūnijā.  Noteikumu projekti minēto problēmu atrisinās pilnībā. |
| 3. | Projekta izstrādē iesaistītās institūcijas | Zemkopības ministrija un Valsts augu aizsardzības dienests |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz labības sēklaudzētājiem un tirgotājiem vai sēklu sagatavotājiem vai saiņotājiem, kas reģistrēti Kultūraugu uzraudzības valsts informācijas sistēmas Sēklaudzētāju un sēklu tirgotāju reģistrā. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts precīzāk sakārto nozares specifiskos jautājumus, kas pozitīvi ietekmēs uzņēmējdarbības vidi.  Nav paredzama tieša ietekme uz tautsaimniecību. Administratīvais slogs nepalielināsies. |
| 3. | Administratīvo izmaksu monetārs novērtējums | Nav attiecināms. |
| 4. | Atbilstības izmaksu monetārs novērtējums | Nav attiecināms. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Direktīva 2020/177;  Komisijas 2019. gada 28. novembra Īstenošanas Regula (ES) 2019/2072, ar ko paredz vienotus nosacījumus Eiropas Parlamenta un Padomes Regulas (ES) 2016/2031 par aizsardzības pasākumiem pret augiem kaitīgajiem organismiem īstenošanai, atceļ Komisijas Regulu (EK) Nr. 690/2008 un groza Komisijas Īstenošanas regulu (ES) 2018/2019 (turpmāk – Regula 2019/2072) |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| **1. tabula Tiesību akta projekta atbilstība ES tiesību aktiem** | | | | | |
| Attiecīgā ES tiesību akta datums, numurs un nosaukums | | Direktīva 2020/177;  Regula 2019/2072. | | | |
| A | | B | | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Direktīvas 2020/177 1.pants | | Tiks pārņemts ar grozījumiem Ministru kabineta 2009. gada 17. februāra noteikumi Nr. 152 "Lopbarības augu sēklaudzēšanas un sēklu tirdzniecības noteikumi". | |  |  |
| Direktīvas 2020/177 2.pants,  2.pielikuma 1.punkta “a” apakšpunkts | |  | | Netiek pārņemts.  Komisijas 2017. gada 16. marta Īstenošanas Lēmums  2017/478, ar kuru konkrētas dalībvalstis atbrīvo no pienākuma konkrētām sugām piemērot Padomes Direktīvas 66/401/EEK, 66/402/EEK, 68/193/EEK, 1999/105/EK, 2002/54/EK, 2002/55/EK un 2002/57/EK attiecīgi par lopbarības augu sēklu, graudaugu sēklu, vīnogulāju veģetatīvās pavairošanas materiāla, meža reproduktīvā materiāla, biešu sēklu, dārzeņu sēklu un eļļas augu un šķiedraugu sēklu tirdzniecību un ar kuru atceļ Komisijas Lēmumu 2010/680/ES, (turpmāk – lēmums 2017/478) atbrīvo Latviju no prasību pārņemšanas attiecībā uz rīsiem *Oryza sativa* L. noteikumos Nr.120. |  |
| Direktīvas 2020/177 2.pants,  2.pielikuma 1.punkta “b” apakšpunkta pirmā daļa | | Noteikumu projekta 1.3. apakšpunkts | | Pilnībā pārņemts. | Neparedz stingrākas prasības, kā noteikts direktīvā. |
| Direktīvas 2020/177 2.pants,  2.pielikuma 1.punkta “b” apakšpunkta otrā daļa | |  | | Netiek pārņemts.  Lēmums 2017/478 atbrīvo Latviju no prasību pārņemšanas attiecībā uz rīsiem *Oryza sativa* L. noteikumos Nr.120. |  |
| Direktīvas 2020/177 2.pants,  2.pielikuma 1.punkta “b” apakšpunkta trešā daļa | |  | | Netiek pārņemts.  Lēmums 2017/478 atbrīvo Latviju no prasību pārņemšanas attiecībā uz rīsiem *Oryza sativa* L. noteikumos Nr.120. |  |
| Direktīvas 2020/177 2.pants,  2.pielikuma 2.punkta “a” apakšpunkta pirmā daļa | | Noteikumu projekta 1.51. apakšpunkts | | Pilnībā pārņemts. | Neparedz stingrākas prasības, kā noteikts direktīvā. |
| Direktīvas 2020/177 2.pants,  2.pielikuma 2.punkta “a” apakšpunkta otrā daļa | |  | | Netiek pārņemts.  Lēmums 2017/478 atbrīvo Latviju no prasību pārņemšanas attiecībā uz rīsiem *Oryza sativa* L. noteikumos Nr.120. |  |
| Direktīvas 2020/177 2.pants,  2.pielikuma 2.punkta “a” apakšpunkta trešā daļa | |  | | Netiek pārņemts.  Lēmums 2017/478 atbrīvo Latviju no prasību pārņemšanas attiecībā uz rīsiem *Oryza sativa* L. noteikumos Nr.120 |  |
| Direktīvas 2020/177 2.pants,  2.pielikuma 2.punkta “b” apakšpunkts | | Noteikumu Nr. 120 12. pielikums | | Pilnībā pārņemts. | Noteikumu Nr. 120 12. pielikumā parauga masa ir noteikta viena kilograma apjomā, bet direktīvā tie ir 500 grami. Latvijā labībai tiek ņemts un izskatīts viens viena kilograma paraugs, ievērojot Komisijas 2006.gada 23.maija Direktīvā 2006/47/EK, ar ko nosaka īpašus nosacījumus attiecībā uz vējauzu *(Avena fatua)* klātbūtni graudaugu sēklās, noteikto labības sēklu parauga apjomu. Tādējādi 12.pielikumā iekļautās normas ir attiecinātas uz viena kilograma paraugu. |
| Direktīvas 2020/177 3.pants | | Lēmums 2017/478 atbrīvo Latviju no prasību pārņemšanas vīnogulājiem. | |  |  |
| Direktīvas 2020/177 4.pants | | Tiks pārņemts ar grozījumiem Ministru kabineta 2009. gada 20. janvāra noteikumos Nr. 54 "Dekoratīvo augu pavairojamā materiāla atbilstības kritēriji un aprites kārtība". | |  |  |
| Direktīvas 2020/177 5.pants | | Tiks pārņemts ar grozījumiem Ministru kabineta 2010.gada 9.februāra noteikumos Nr.124 "Dārzeņu pavairojamā materiāla atbilstības kritēriji un aprites kārtība". | |  |  |
| Direktīvas 2020/177 6.pants | | Tiks pārņemts ar grozījumiem Ministru kabineta 2010. gada 29. jūnija noteikumos Nr. 592 "Dārzeņu sēklaudzēšanas un sēklu tirdzniecības noteikumi". | |  |  |
| Direktīvas 2020/177 7.pants | | Tiks pārņemts ar grozījumiem Ministru kabineta 2016. gada 5. janvāra noteikumos Nr. 12 "Kartupeļu sēklaudzēšanas un sēklas kartupeļu tirdzniecības noteikumi". | |  |  |
| Direktīvas 2020/177 8.pants | | Tiks pārņemts ar grozījumiem Ministru kabineta 2010. gada 13. aprīļa noteikumos Nr. 352 "Eļļas augu un šķiedraugu sēklaudzēšanas un sēklu tirdzniecības noteikumi". | |  |  |
| Direktīvas 2020/177 9.pants | | Tiks pārņemts ar grozījumiem Ministru kabineta 2016. gada 5. janvāra noteikumos Nr. 12 "Kartupeļu sēklaudzēšanas un sēklas kartupeļu tirdzniecības noteikumi". | |  |  |
| Direktīvas 2020/177 10.pants | | Tiks pārņemts ar grozījumiem Ministru kabineta 2017. gada 7. februāra noteikumi Nr. 76 "Augļu koku un ogulāju pavairošanas materiāla atbilstības kritēriju un aprites noteikumi". | |  |  |
| Direktīvas 2020/177 11.pants 1.punkts | |  | | Nav jāpārņem, jo ir noteikta direktīvas spēkā stāšanās kārtība. |  |
| Direktīvas 2020/177 11.pants 2.punkts | |  | | Netiek pārņemts, jo tas adresēts Eiropas Savienības institūcijām. |  |
| Direktīvas 2020/177 12.pants | |  | | Nav jāpārņem, jo ir noteikta direktīvas spēkā stāšanās un piemērošanas kārtība. |  |
| Direktīvas 2020/177 13.pants | |  | | Nav jāpārņem, jo norādīti adresāti. |  |
| Regulas 2019/2072 2.panta 2.punkta “a” apakšpunkts | | Noteikumu projekta 1.3. apakšpunkts | | Pilnībā pārņemts. | Neparedz stingrākas prasības, kā noteikts direktīvā. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | | Projekts šo jomu neskar. | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | | Noteikumu projekts nesatur nacionālās tehniskās prasības un nav paziņojams Eiropas Komisijai kā tehnisko noteikumu projekts atbilstoši Ministru kabineta 2010. gada 23. februāra Ministru kabineta instrukcijai Nr.1 „Kārtība, kādā valsts pārvaldes iestādes sniedz informāciju par tehnisko noteikumu projektu”. | | | |
| Cita informācija | | Nav. | | | |
| 2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei | | | | | |
| Projekts šo jomu neskar. | | | | | |
|  | | | | | |
| **VI. Sabiedrības līdzdalība un komunikācijas**  **aktivitātes** | | | | | |
| 1. | Plānotās sabiedrības līdzdalības un komunikācijas aktivitātes saistībā ar projektu | | Atbilstoši Ministru kabineta 2009. gada 25. augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai dota iespēja rakstiski sniegt viedokli par noteikumu projektu tā izstrādes stadijā. | | |
| 2. | Sabiedrības līdzdalība projekta izstrādē | | Informācija par noteikumu projektu ievietota Zemkopības ministrijas tīmekļvietnes www.zm.gov.lv sadaļā „Sabiedrības līdzdalība” (<https://zm.gov.lv/zemkopibas-ministrija/apspriesanas/ministru-kabineta-noteikumu-projekts-grozijumi-ministru-kabineta-2007-?id=899>) no 12.03.2020. līdz 26.03.2020. un Ministru kabineta tīmekļvietnes (<https://www.mk.gov.lv/content/ministru-kabineta-diskusiju-dokumenti>) sadaļā “Valsts kanceleja” – “Sabiedrības līdzdalība” no 12.03.2020. līdz 26.03.2020.  Noteikumu projekts elektroniski nosūtīts saskaņošanai Lauksaimnieku organizāciju sadarbības padomei, Latvijas sēklaudzētāju asociācijai un Zemnieku saeimai. | | |
| 3. | Sabiedrības līdzdalības rezultāti | | Par projektu iebildumi nav saņemti. Latvijas sēklaudzētāju asociācija atbalstīja projektu. | | |
| 4. | Cita informācija | | Nav. | | |
| **VII. Tiesību akta projekta izpildes nodrošināšana**  **un tās ietekme uz institūcijām** | | | | | |
| 1. | Projekta izpildē iesaistītās institūcijas | | Valsts augu aizsardzības dienests | | |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | | Nav ietekmes uz pārvaldes funkcijām un institucionālo struktūru.  Nav paredzēta jaunu institūciju izveide, esošu institūciju likvidācija vai reorganizācija, ne arī to ietekme uz institūcijas cilvēkresursiem. | | |
| 3. | Cita informācija | | Nav. | | |

Zemkopības ministrs K. Gerhards

Laizāne 67027360

[laura.laizane@zm.gov.lv](mailto:laura.laizane@zm.gov.lv)